b'\n_START_ARTICLE_\nAleksandr Romanov\n_START_SECTION_\nSeuraura\n_START_PARAGRAPH_\nRomanov on Krylja Sovetov Moskovan kasvatti. H\xc3\xa4n oli kaudella 2015\xe2\x80\x932016 seuran U16-junioreiden tehokkain puolustaja tehoilla 4+11=15. Kaudella 2016\xe2\x80\x932017 Romanov oli nelj\xc3\xa4ll\xc3\xa4 osumallaan Krylja Sovetovin U17-junioreiden eniten maaleja tehnyt puolustaja Rodion Poro\xc5\xa1inin kanssa. H\xc3\xa4n debytoi samalla kaudella my\xc3\xb6s Ven\xc3\xa4j\xc3\xa4n nuorten sarja MHL:ss\xc3\xa4, jossa Romanov sai tililleen 15 runkosarjaottelua. Kaudeksi 2017\xe2\x80\x932018 h\xc3\xa4n siirtyi TsSKA Moskovan organisaatioon. Romanov pelasi l\xc3\xa4hes koko kauden MHL-joukkue Krasnaja Armijassa, jonka eniten maaleja tehnyt puolustaja h\xc3\xa4n oli seitsem\xc3\xa4ll\xc3\xa4 osumallaan. Romanov edusti joukkuetta kauden aikana my\xc3\xb6s Junior Club World Cupissa, joka p\xc3\xa4\xc3\xa4ttyi voittoon._NEWLINE_Montr\xc3\xa9al Canadiens varasi Romanovin toisella kierroksella 38. pelaajana NHL:n varaustilaisuudessa 2018. Kaudella 2018\xe2\x80\x932019 h\xc3\xa4n nousi TsSKA Moskovan KHL-joukkueeseen. Romanov teki KHL-debyyttins\xc3\xa4 1. lokakuuta 2018 vieraissa Salavat Julajev Ufaa vastaan. H\xc3\xa4n sai ottelussa j\xc3\xa4\xc3\xa4aikaa 12.16 minuuttia. Romanov ker\xc3\xa4si ottelusta teholukeman +1. H\xc3\xa4net valittiin 15. lokakuuta KHL:n viikon tulokkaaksi.\n_START_SECTION_\nMuuta\n_START_PARAGRAPH_\nRomanovin is\xc3\xa4 Stanislav pelasi omalla urallaan hy\xc3\xb6kk\xc3\xa4\xc3\xa4j\xc3\xa4n\xc3\xa4 pudotuspelit mukaan lukien yhteens\xc3\xa4 yli 400 ottelua Kansainv\xc3\xa4lisess\xc3\xa4 liigassa ja Ven\xc3\xa4j\xc3\xa4n Superliigassa. H\xc3\xa4n kuului my\xc3\xb6s Ven\xc3\xa4j\xc3\xa4n vuoden 1995 MM-joukkueeseen. Aleksandr Romanovin \xc3\xa4idinis\xc3\xa4 isois\xc3\xa4 Zinetula Biljaletdinov on entinen Neuvostoliiton maajoukkuepuolustaja, olympiavoittaja (Sarajevo 1984) ja kuusinkertainen maailmanmestari. H\xc3\xa4n on sittemmin luonut pitk\xc3\xa4n valmentajauran ja toiminut my\xc3\xb6s Ven\xc3\xa4j\xc3\xa4n A-maajoukkueen p\xc3\xa4\xc3\xa4valmentajana vuoden 2004 maailmancupissa sek\xc3\xa4 vuosina 2011\xe2\x80\x932014. Biljaletdinov johdatti joukkueen maailmanmestaruuteen vuonna 2012. H\xc3\xa4n toimii nyky\xc3\xa4\xc3\xa4n KHL-joukkue Ak Bars Kazanin p\xc3\xa4\xc3\xa4valmentajana.'